**LEVELS ½ A, ½ B, AND 1**

**SIGHT RECITATION: CONTEST CODE 17**

**2018 AREA-B TSJCL CONVENTION**

**Pandora’s Box**

ōlim in terrā sōla fēmina erat uxor Epimētheī. haec fēmina nōn sōlum pulcherrima, sed etiam cūriōsissima erat. nōmen eius erat Pandōra, significāns “omnia dōna.” multa dōna deōrum habēbat, inter quae erat arca, dōnum Iovis.

“haec arca,” Iuppiter dīxit, “magnum sēcrētum tenet. eam aperīre nōn dēbēs; aliter perīcula gravia in terrā aderunt.”

ōlim Pandōra sōla erat in hortō ubi arca erat. fēmina cūriōsa eam diū spectāvit. scrīpta in arcā haec verba vīdit: “teneō omnia gaudia deōrum. aperī mē.”

haec gaudia habēre maximē cupiēns, Pandōra arcam mox aperuit. subitō mala, nōn gaudia, ex arcā volāvērunt.

Adapted from *Using Latin 1*, printed 1961, pp.288-289.

**LEVEL 2**

**SIGHT RECITATION: CONTEST CODE 17**

**2018 AREA-B TSJCL CONVENTION**

**Counting Sheep**

rēx quīdam nārrātōrem habuit suum. accidit ut rēx cūrīs quibusdam sollicitus minimē posset dormīre, longamque quaesīvit audīre fābulam. concessit nārrātor, et sīc incēpit:

“erat quīdam rūsticus, quī pecūniam multam habuit. hic autem in negōtiātiōne comparāverat mīlle ovēs. accidit eō redeunte ut magna esset inundātiō aquārum. quī cum neque vadō neque per pontem trānsīre posset, invēnit tandem parvam nāvem, et necessitāte coāctus duās ovēs impōnēns aquam transiit.”

“flūmen illud magnum est, nāvicula autem parva, et numerus ovium magnus. permitte ergō rūsticum suās trānsferre ovēs; tum fābulam quam incēpī ad fīnem perdūcam.”

Adapted from *Using Latin 2*, printed 1963, p.181.

**LEVEL 3**

**SIGHT RECITATION: CONTEST CODE 17**

**2018 AREA-B TSJCL CONVENTION**

**Caesar’s Oratorical Ability**

ēloquentiā mīlitārīque rē aut aequāvit praestantissimōrum glōriam

aut excessit. post accūsātiōnem Dolabellae haud dubiē prīncipibus

patrōnīs adnumerātus est. certē Cicerō ad Brūtum ōrātōrēs ēnumerāns

negat sē vidēre, cui dēbeat Caesar cēdere, aitque eum ēlegantem,

splendidam quōque atque etiam magnifica et generōsam quōdam modō

ratiōnem dīcendī tenēre; et ad Cornēlium Nepōtem dē eōdem ita scrīpsit:

“quid? ōrātōrem quem huic antepōnēs eōrum,

quī nihil aliud ēgērunt? quis sententiīs aut acūtior aut

crēbrior? quis verbīs aut ōrnātior aut ēlegantior?”

Suetonius, *Dē Vītā Caesarum*.I.55

**LEVELS 4, 5 AND VET**

**SIGHT RECITATION: CONTEST CODE 17**

**2018 AREA-B TSJCL CONVENTION**

**Apollo Taunts Cupid**

prīmus amor Phoebī Daphnē Pēnēia, quem nōn

fors ignāra dedit, sed saeva Cupīdinis īra,

Dēlius hunc nūper, victā serpente superbus,

vīderat adductō flectentem cornua nervō

“quid” que “tibī, lascīve puer, cum fortibus armīs?”

dīxerat: “ista decent umerōs gestāmina nostrōs,

quī dare certa ferae, dare vulnera possumus hostī,

quī modo pestiferō tot iūgera ventre prementem

strāvimus innumerīs tumidum Pȳthōna sagittīs.

tū face nescio quōs estō contentus amōrēs

inrītāre tuā, nec laudēs adsere nostrās!”

Ovid, *Metamorphoses*.I.452-462